Mae West

Mae West nasceva in Brooklyn, New York, in 1893. Su patre, John West, habeva un carriera variate con travalios minor. Su matre tamben jocava un rolo importante in le disveloppamento de su carriera.

Mae West etiam nunc es un del actrices plus famose in le historia de Hollywood pro su erotismo classic; e su independentia, humor, e sexualitate continua a influentiar le actores e actrices contemporanee de Hollywood e del altere partes del mundo.

 Biographia 

Mae comenciava a travaliar in gruppos de theatro quando illa esseva un puera juvene, e in 1907 illa esseva parte de un shows de vaudeville que interteneva le publico in multe partes del Statos Unite. “Vaudeville” esseva un spectaculo con un varietate de intertenitores qui cantava, ballava, e narrava bromas. Illo esseva multo popular in le Statos Unite in le prime parte del seculo vinti. Ma con le perfection del technologia del cinema e del radio, illo deveniva obsolete como medio de intertenimento.

Quando Mae West habeva 18 annos, illa comenciava a apparer in le famose theatros de Broadway in New York. Illa appareva in multe productiones musical, como Hello, Paris e À la Broadway. In le proxime 15 annos illa cantava e dansava e in productiones de Broadway e in shows de vaudeville.

 Carriera como dramaturgo e actrice 
In le annos del “Roaring Twenties” in le Statos Unite (inter 1920 e 1929), Mae West comenciava a scriber e producer su proprie productiones de theatro, in le quales illa comenciava a crear le bromas sexual que in annos ulterior la faceva famosissime. Ma quando illa comenciava iste nove parte de su carriera, illa debeva confrontar difficultates a causa del puritanismo in le societate american, que esseva un fortia cultural plus potente in ille epocha que in le epocha contemporanee.

Su prime pecia de theatro habeva le titulo Sex. Illo esseva multo popular, ma le autoritates de New York diceva que le obra menaciava le moralitate public e lo claudeva brevemente, e Mae West esseva incarcerate pro un septimana. Illa tamen esseva felice. Illa credeva que iste incidente la facerea famose in omne le Statos Unite, e isto occurreva exactemente como illa prediceva.

Mae West diceva que illa apprendeva multo de su incarceration. Le personas que illa cognosceva durante su dies incarcerate, illa diceva, stimulava su imagination durante que illa construeva le personalitates de multe personas in su obras ulterior.

Le humor de Mae West, naturalmente, esseva fortemente sexual. Ma illa apprendeva a exprimer se indirectemente in le dialogos que illa scribeva. In omne su obras tamen, illa esseva le stella. E omne le altere actores orbitava circum illa.

Un de su pecias de theatro le plus famose esseva Diamond Lil. Mae West planificava iste obra attentemente de maniera que illo esserea popular con un grande varietate de spectatores. Le action de Diamond Lil occureva durante le ultime parte del seculo dece e nove in The Bowery, un parte de New York cuje reputation notorie esseva multo ben cognoscite.

Le vestimentos de ille era esseva specialmente sexy sur le corpore de Mae West. Illa credeva que le personas plus vetule inter su spectatores trovarea interessente iste periodo del historia de New York, que al feminas inter su spectatores placerea su vestimentos ric e elaborate, e que le plus juvenes inter su spectatores admirarea specialmente le intriga sexual suggerite per le pecia.

Le rolo de West esseva illo de un cantatrice qui travaliava in un cabaret, e illa habeva multe amantes e aventuras sexual. Le pecia esseva un grande successo. Illo esseva representate plus que 300 vices in Broadway e postea pro multe tempore in multe altere partes del pais.

Lil deveniva le exemplo le plus representative del personages de Mae West e eventualmente formava le parte plus importante de su identitate personal. “Pro esser Diamond Lil”, diceva Mae West, “lo que es importante non es lo que io face e lo que io dice. Lo que es importante es como io lo dice e mi apparentia quando io lo face e lo dice.”

Post le grande crise economic in le Statos Unite que comenciava in 1929, Mae West habeva unes annos difficile. Illa debeva confrontar battalias legal pro le sexualitate de su pecias theatral, e in 1930 moriva su matre, e illa sapeva que le tempore habeva venite pro un cambio in su vita.

 Carriera cinematic 
In 1932 illa vadeva a Hollywood, California, pro comenciar un carriera in le industria cinematic. Su prime film esseva Night After Night. Le productor del film timeva le censura del puritanic Hays Office, que regulava le forma e contento del films american de ille epocha pro assecurar lor “moralitate”. Ma eventualmente ille permitteva que Mae West modificava le fabula que se narrava in le film pro dar a illo le humor special de West, le qual addeva enormemente al excitamento del film.

Le proxime anno illa appareva in un nove film. Isto esseva le version cinematic de Diamond Lil. Ma completar iste film non esseva facile. Le Hays Office prohibeva que on face versiones cinematic de plure pecias de theatro de Mae West, que includeva Diamond Lil. E pro facer iste film, illa cambiava le titulo del film de Diamond Lil a She Done Him Wrong. Illa anque debeva apprender a exprimer su sexualitate plus indirectemente. Iste modificationes addeva al popularitate del film e al personalitate de Mae West mesme.

Post le production de iste film, Mae West deveniva etiam plus famose, e illa poteva producer su proxime film, I’m no Angel exactemente como illa voleva. In iste film illa travalia in un circo e, como sempre, affollava le homines de su vita con desiro sexual. Iste film esseva enormemente succedite economicamente.

Mae West continuava a facer su films con lor contento sexual enorme durante le resto del decennio del annos 1930 e in le prime parte del annos 1940. Le criticas del cinema dice que iste esseva le parte le plus excitante de su carriera. Illes anque dice que post iste periodo, illa solmente se repeteva. Ma multes in le Statos Unite amava su identitate establite como vamp e continuava a frequentar su productiones. Illa continuava a apparer in pecias de theatro, a scriber libros, e a apparer in programmas de television.

Al etate de 85, Mae West esseva un icone de Hollywood. Illa appareva in un film con le titulo Sextette, e pro le ultime vice Mae West esseva un vamp cuje potentias sexual nulle homine poteva resister. Alicun criticas diceva que iste film esseva irremediabilemente vulgar. Altere criticas la laudava pro su spirito invincibile. Duo annos plus tarde, Mae West moriva in su appartamento in Hollywood, California.

Categoria:Gente statounitese
Categoria:Actores